РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број:06-2/189-20

7. децембар 2020. године

Б е о г р а д

ЗАПИСНИК

9. СЕДНИЦЕ ОДБОРА ЗА ФИНАНСИЈЕ,РЕПУБЛИЧКИ БУЏЕТ

И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 7. ДЕЦЕМБРА 2020. ГОДИНЕ

Седница је почела у 11,00 часова.

Седници је председавала др Александра Томић, председник Одбора.

Седници су присуствовали чланови Одбора: Верољуб Арсић,Зоран Бојанић, Никола Јоловић, Душко Тарбук,Оливера Пешић, Соња Влаховић,Горан Ковачевић, Бобан Бирманчевић , Братимир Васиљевић, Ана Чарапић, Војислав Вујић и Милорад Мијатовић.

Седници је присуствовао и заменик члана Зоран Томић.

Седници нису присуствовали чланови Одбора: Владимир Маринковић, Душан Бајатовић, Марина Рагуш и Золтан Пек, нити њихови заменици.

Седници је присуствовао народни посланик Ђорђе Милићевић.

Седници су присуствовали: Синиша Мали, министар финансија; повереници из Министарства финансија: Саша Стевановић, државни секретар, Дарко Комненић, помоћник министра за Сектор буџета, Милеса Марјановић**,** начелник Одељења буџета и Оливера Ружић Попарић, виши саветник; Иван Мимић, финансијски директор Републичког фонда за пензијско и инвалидско осигурање; представници Фискалног савета: проф. др Павле Петровић, председник , др Никола Алтипармаков, члан и Данко Брчеревић, главни економиста; представници Народне банке Србије:др Јоргованка Табаковић, гувернер, Дејан Девић, генерални директор Дирекције за законодавно-правне послове,Никола Драгашевић, генерални директор Сектора за монетарне и девизне операције,Саво Јаковљевић, генерални директор Сектора за економска истраживања и статистику, Дарко Стаменковић, генерални директор Сектора за контролу пословања банака и Милан Трајковић, заменик генералног директора Сектора за истраживање и статистику;др Миладин Ковачевић, представник Савета за координацију активности и мера за раст бруто домаћег производа; представници Државне ревизорске институције: др Душко Пејовић, председник,др Бојана Митровић, потпредседник,Невенка Бојанић, Љиљана Димитријевић и Маријана Симовић, чланови Савета,Мирјана Гачевић, овлашћени државни ревизор и Љиљана Проле, виши саветник у ревизији.

Пре утврђивања дневног реда, председник Одбора Александра Томић је предложила да се дневни ред допуни тачком 6. Разматрање Предлога одлуке о давању сагласности на Одлуку о изменама и допунама Финансијског плана Републичког фонда за пензијско и инвалидско осигурање за 2020.годину.

На предлог председника Одбора, Одбор је (са тринаест гласова „за“) усвојио предлог за допуну дневног реда.

На предлог председника Одбора, Одбор је једногласно (са тринаест гласова „за“) утврдио следећи:

Д н е в н и р е д:

1. Разматрање Предлога закона о буџету Републике Србије за 2021. годину са Предлогом одлуке о давању сагласности на Финансијски план Републичког фонда за пензијско и инвалидско осигурање за 2021. годину, Предлогом одлуке о давању сагласности на Финансијски план Републичког фонда за здравствено осигурање за 2021. годину, Предлогом одлуке о давању сагласности на Финансијски план Фонда за социјално осигурање војних осигураника за 2021. годину и Предлогом одлуке о давању сагласности на Финансијски план Националне службе за запошљавање за 2021. годину, који је поднела Влада (број 400-1861/20 од 20. новембра 2020.године), у начелу;
2. Разматрање Предлога закона о завршном рачуну буџета Републике Србије за 2019. годину, који је поднела Влада, (број 400-1860/20 од 20. новембра 2020. године), у начелу;
3. Разматрање Предлога закона о изменама и допунама Закона о буџетском систему, који је поднела Влада, (број 400-1859/20 од 20. новембра 2020. године), у начелу;
4. Разматрање Предлога закона о изменама и допунама Закона о јавном дугу, који је поднела Влада, (број 400-1855/20 од 20. новембра 2020. године), у начелу;
5. Разматрање Предлога закона о давању гаранције Републике Србије у корист UniCreditBankSrbijaa.d. Beograd по задужењу Јавног предузећа „Скијалишта Србије“ Београд, по основу Уговора о дугорочном инвестиционом кредиту за изградњу гондоле Брзеће-Мали Караман, који је поднела Влада, (број 011-1776/20 од 13. новембра 2020. године).
6. Разматрање Предлога одлуке о давању сагласности на Одлуку о изменама и допунама Финансијског плана Републичког фонда за пензијско и инвалидско осигурање за 2020. годину, који је поднела Влада , (број 400-2005/20 од 4. децембра 2020. године).

Пре преласка на рад по утврђеном дневном реду Одбор је једногласно усвојио записнике са 6. и 7. седнице Одбора.

Већином гласова (тринаест гласова „за“) усвојен је предлог председника Одбора да се, ради ефикаснијег рада Одбора, о тачкама дневног реда 1,3,4,5. и 6. води заједнички начелни и јединствени претрес, у складу са чланом 76. Пословника, а да се, потом, о свакој тачки дневног реда Одбор посебно изјасни.

**ПРВА, ТРЕЋА-ШЕСТА ТАЧКА: Заједнички начелни и јединствени претрес**

Александра Томић је подсетила је присутне на члан 75. Пословника Народне скупштине, који прописује време за расправу на седници Одбора.

Предложене законе по тачкама 1,3,4,5. и 6. образложили су министар финансија Синиша Мали, председник Фискалног савета Павле Петровић, гувернер Народне банке Јоргованка Табаковић и Миладин Ковачевић,представник Савета за координацију активности и мера за раст бруто домаћег производа.

У уводном излагању, Синиша Мали, министар финансија истакао је да је Mинистарство следило две основне смернице приликом састављања Предлога закона о буџету за 2021. годину. То су даље повећање животног стандарда становништва и реализација пројекта ,,Србија 2020-2025”.

У вези са повећањем животног стандарда становништва, донета је одлука о повећању плата у јавном сектору и то 5% за запослене у сектору здравства (од 1. јануара 2021.) а за запослене у осталим јавним секторима 3,5% (од 1. јануара) и 1,5% (од1.априла).Повећање пензија по тзв. швајцарском моделу, ступа на снагу од 1.јануара 2021. године и износи 5,9%. Донета је одлука и о повећању минималне цене рада у износу од 6,6 % aсмањено је и оптерећење на зараде – порез и доприноси на зараде су смањени за 0,6%.

Министар финансија је навео да реализација пројекта ,,Србија 2020-2025” подразумева 14 милијарди евра додатних инвестиција у области инфраструктуре, здравства и школства као и да пројекат има за циљ да се на крају 2025. године достигну просечне пензије у износу од 430 евра и просечне плате у износу од 900 евра.

Укупни планирани приходи за 2021. годину износе 1.336,3 милијарде динара што представља повећање од 3,5 % у односу на ребаланс буџета за 2020.годину из новембра месеца. Укупни расходи и издаци су планирани у износу од 1.514,8 милијарди динара што представља смањење од 14,3 % у односу на износ планиран ребалансом буџета за 2020.годину из новембра месеца. Пројектовани дефицит опште државе износи 178,5 милијарди динара што је 3% БДП.

У образлагању Предлога закона о изменама и допунама Закона о буџетском систему, Синиша Мали је истакао да Предлог закона дефинише проценте повећања плата у јавном сектору. Предвиђене измене Закона о јавном дугу омогућиће финансирање пројеката путем емитовања државних хартија од вредности на домаћем и међународном финансијском тржишту.

Павле Петровић је истакао да је због великих неизвесности које доноси наредна година ,Буџет за 2021. годину требало планирати рестриктивније када су у питању пројектовани дефицит и раст БДП.

Основна замерка Фискалног савета су превелика издвајања за плате у јавном сектору и субвенције. Гледано кумулативно, плате ће у 2020 - 2021. години порасти за 11% док ће БДП реално порасти 5% односно процењених 6%. Повећање пензија је позитивно и оправдано јер се поштују правила из „швајцарске формуле“ усклађивања пензија. Други структурни проблем буџета за наредну годину чине велике субвенције и нето буџетске позајмице. Истакнута је и чињеница да су запостављена улагања у комуналну инфраструктуру и заштиту животне средине као и нетранспарентност код приказивања јавних расхода.Према речима председника Фискалног савета, буџет има и добре елементе а то су пре свега издвајања за јавне инвестиције које су у 2021.години планиране у износу од 5,5% БДП тј. 2,8 милијарди евра.

У свом излагању Јоргованка Табаковић, гувернер Народне банке Србије, истакла је да се Народна банка Србије слаже са макроекономским претпоставкама, које је при изради буџета за 2021. годину, користила Влада Републике Србије укључујући и пројекцију раста БДП од 6 %. Пројектована инфлација Народне банке Србије за 2021.годину и наредних година износи 2%.

Гувернер Народне банке Србије је оценила да је повећање плата у јавном сектору од 5% и личне потрошње од 4,5% одрживо, јер су знатно мање од пројектованог номиналног раста БДП за 2021. годину од 8% и 9% а који у себи садрже пројектовани реални раст БДП од 6%. Она је истакла да је од 2015. године до данас просечна зарада у приватном сектору повећана за 42,9% а у јавном сектору за 28,4%.

Миладин Ковачевић је у свом излагању истакао три карактеристике буџета за

2021. годину а то су: развојни буџет због планираних јавних улагања, макроекономски

избалансиран и консолидациони јер пројектовани дефицит износи 3% БДП и да је функционалан и социјално прогресиван јер у себи обухвата повећање плата у јавном сектору и пензија као и велики број инвестиција.

Пре отварања дискусије, члан Одбора Верољуб Арсић је указао на повреду члана 106. Пословника Народне скупштине и није тражио изјашњење Одбора о повреди пословника.

У дискусији о предложеним законима учествовали су чланови Одбора Верољуб Арсић, Горан Ковачевић, Бобан Бирманчевић, Милорад Мијатовић, Зоран Томић и народни посланик Ђорђе Милићевић.

После обједињене расправе о предлозима закона, приступило се изјашњавању о предлозима закона појединачно.

**ПРВА ТАЧКА ДНЕВНОГ РЕДА:Разматрање Предлога закона о буџету Републике Србије за 2021. годину са Предлогом одлуке о давању сагласности на Финансијски план Републичког фонда за пензијско и инвалидско осигурање за 2021. годину, Предлогом одлуке о давању сагласности на Финансијски план Републичког фонда за здравствено осигурање за 2021. годину, Предлогом одлуке о давању сагласности на Финансијски план Фонда за социјално осигурање војних осигураника за 2021. годину и Предлогом одлуке о давању сагласности на Финансијски план Националне службе за запошљавање за 2021. годину, у начелу**

На основу члана 156. став 3. Пословника Народне Скупштине, Одбор је једногласно (десет гласова ,,за”) одлучио да поднесе следећи

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о буџету Републике Србије за 2021. годину са Предлогом одлуке о давању сагласности на Финансијски план Републичког фонда за пензијско и инвалидско осигурање за 2021. годину, Предлогом одлуке о давању сагласности на Финансијски план Републичког фонда за здравствено осигурање за 2021. годину, Предлогом одлуке о давању сагласности на Финансијски план Фонда за социјално осигурање војних осигураника за 2021. годину и Предлогом одлуке о давању сагласности на Финансијски план Националне службе за запошљавање за 2021. годину, у начелу.

За известиоца Одбора на седници Народне скупштине одређена је др Александра Томић, председник Одбора.

**ТРЕЋА ТАЧКА ДНЕВНОГ РЕДА:Разматрање Предлога закона о изменама и допунама Закона о буџетском систему, у начелу**

Одбор је на основу члана 155. став 3. и 161. став 1. Пословника Народне скупштине, једногласнo (десет гласова ,,за”) поднео амандман на члан 1. Предлога закона о изменама и допунама Закона о буџетском систему, са којим се на седници Одбора сагласио представник предлагача.

На основу члана 156. став 3. Пословника Народне Скупштине, Одбор је једногласно (десет гласова ,,за”) одлучио да поднесе следећи

И З В Е Ш Т А Ј

Одбор је, у складу са чланом 155. став 3. Пословника Народне скупштине, одлучио да предложи Народној скупштини да прихвати Предлог закона о изменама и допунама Закона о буџетском систему, у начелу, са амандманом Одбора поднетим на члан 1. Предлога закона.

Представник предлагача закона је, на седници Одбора прихватио амандман Одбора.

За известиоца Одбора на седници Народне скупштине одређена је др Александра Томић, председник Одбора.

**ЧЕТВРТА ТАЧКА ДНЕВНОГ РЕДА:Разматрање Предлога закона о изменама и допунама Закона о јавном дугу, у начелу**

На основу члана 156. став 3. Пословника Народне Скупштине, Одбор је једногласно (десет гласова ,,за”) одлучио да поднесе следећи

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о изменама и допунама Закона о јавном дугу, у начелу.

За известиоца Одбора на седници Народне скупштине одређена је др Александра Томић, председник Одбора.

**ПЕТА ТАЧКА ДНЕВНОГ РЕДА:Разматрање Предлога закона о давању гаранције Републике Србије у корист UniCreditBankSrbijaa.d. Beograd по задужењу Јавног предузећа „Скијалишта Србије“ Београд, по основу Уговора о дугорочном инвестиционом кредиту за изградњу гондоле Брзеће-Мали Караман**

На основу члана 156. став 3. Пословника Народне Скупштине, Одбор је једногласно (десет гласова ,,за”) одлучио да поднесе следећи

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о давању гаранције Републике Србије у корист UniCreditBankSrbijaa.d. Beograd по задужењу Јавног предузећа „Скијалишта Србије” Београд, по основу Уговора о дугорочном инвестиционом кредиту за изградњу гондоле Брзеће - Мали Караман.

За известиоца Одбора на седници Народне скупштине одређена је др Александра Томић, председник Одбора.

**ШЕСТА ТАЧКА ДНЕВНОГ РЕДА:Разматрање Предлога одлуке о давању сагласности на Одлуку о изменама и допунама Финансијског плана Републичког фонда за пензијско и инвалидско осигурање за 2020. годину.**

На основу члана 156. став 3. Пословника Народне Скупштине, Одбор је једногласно (десет гласова ,,за”) одлучио да поднесе следећи

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог одлуке о давању сагласности на Одлуку о изменама и допунама Финансијског плана Републичког фонда за пензијско и инвалидско осигурање за 2020. годину.

За известиоца Одбора на седници Народне скупштине одређена је др Александра Томић, председник Одбора.

**ДРУГА ТАЧКА ДНЕВНОГ РЕДА:Разматрање Предлога закона о завршном рачуну буџета Републике Србије за 2019. годину, у начелу**

Предлог закона о завршном рачуну буџета Републике Србије за 2019. годину, образложио је председник Државне ревизорске институције и генерални државни ревизор др Душко Пејовић.

Душко Пејовић је истакао да су ревизијом Завршног рачуна буџета Републике Србије за 2019. годину обухваћени финансијски извештаји 26 субјекта, од чега је 17 директних и 9 индиректних буџетских корисника.Изражено је 13 позитивних мишљења и 13 мишљења са резервом, док негативних мишљења и уздржавања од давања мишљења није било. Завршни рачун за 2019.годину садржи 89 пројектних активности које нису реализоване што указује на постојање проблема приликом планирања буџета. ДРИ је дала укупно 110 препорука од којих је 19 у вези са завршним рачуном буџета, 44 препоруке се односе на директне кориснике а 47 на индиректне кориснике републичког буџета.

Председник Државне институције је напоменуо да су уочене следеће неправилности: да код неких корисника нису у потпуности успостављени финансијско управљање и контрола, да су у области прихода и примања уочене неправилности у износу од 5,8 милијарди динара, да су у области пописа утврђене грешке у вредности од 12,7 милијарди динара, да су у билансу стања утврђене неправилности од 65,3 милијарди динара. Према његовим речима, похвално је то што су први пут у пословним књигама евидентиране нефинансијска имовина у припреми, у залихама, дотације, донације и аванси.

Синиша Мали се захвалио Државној ревизорској институцији на добронамерним критикама Завршног рачуна за 2019.годину и нагласио да је Министарство финансија предузело кораке да се уклоне утврђене неправилности. Он је истакао чињеницу да се први пут после осамнаест годинау истом дану разматра буџет за наредну годину и завршни рачун за претходну годину.

На основу члана 156. став 3. Пословника Народне Скупштине, Одбор је једногласно (дванаест гласова ,,за”) одлучио да поднесе следећи

И З В Е Ш Т А Ј

Одбор је, у складу са чл. 155. став 2. и 177. Пословника Народне скупштине, одлучио да предложи Народној скупштини да прихвати Предлог закона о завршном рачуну буџета Републике Србије за 2019. годину, у начелу.

За известиоца Одбора на седници Народне скупштине одређена је др Александра Томић, председник Одбора.

Седница је завршена у 14,15 часова.

Седница је тонски снимана.

СЕКРЕТАР ОДБОРА ПРЕДСЕДНИК

Тијана Игњатовић др Александра Томић